קריאות הקיצוניים מן הימין לבנות את בית המקדש על חשבון כיפת הסלע הן בגדר פנטזיה מסוכנת שאין לה ממילא שום תמיכה בציבוריות הישראלית ברובה. התנהגות זו משרתת בעיקר את צרכי התעמולה האיסלמיסטית הקיצונית והאנטי ישראלית. כמו כן, רבנים רבים אוסרים על יהודים לעלות להר, כך שעל אף הרעש שהתופעה מחוללת, היא עדיין זניחה למדי.

עוד דרישה שנשמעת בימין הקשה, היא הדרישה לשוויון בחלוקת הזמן ובמספר שערי הכניסה המותרים. (ליהודים מותר להיכנס רק דרך שער אחד ולמוסלמים דרך שבעה- מ"כ), כמו כן זמני הביקורים של היהודים באמת מוגבלים למספר שעות מצומצמות ביום. הטענה הזו לשוויון אינה מוצדקת.

הפרעויות בהר הבית. חוסר כבוד למקום הקדוש (צילום: רויטרס)

>>עוד באתר ערוץ 20>>

כמוסלמי, אני חייב להודות שמדינת ישראל מאז 1967 עד היום הצליחה במידה רבה לשמור על מחויבותה להגן על קדושת הר הבית המוסלמית וכל דבר שנעשה בשטח הר הבית נעשה לרוב בתיאום עם הירדנים ועם הוואקף. זהו הישג שחייבים לשמור עליו, להתגאות בו, לא למהר להפר אותו. המוסלמים רואים בהר הבית סמל שאין כמעט שני לו, למעט העיר מכה ומדינה, ולכן הזיקה אל ההר היא אדירה. עד היום, המדינה ידעה לכבד את היחס הזה ואני מקווה שאזרחי ישראלידעו להמשיך לדרוש מנבחרהם להמשיך בדרך הזו.

כל זה לא מהווה איום עלינו כערבים שחיים במדינת ישראל כי בכל פעם שהקיצונים האלה היו מפגעים או מחבלים, היה רוב שיגנה את מעשיהם ויפעל למגר אותם. אך האיום האמתי בא מתוכנו, המוסלמים שנותנים לסיסמאות שקריות להשתלט לנו על החיים, סיסמאות אלה שנוצרו על-ידי אסטרטגים של תעמולה מסחרית."אל-אקצא בסכנה" היא הסיסמא לעסק הכלכלי הכי מרוויח ומשגשג במזרח התיכון.

ישנם אנשים וארגונים שמעוניינים בכך שאנשים בעולם ובארץ יאמינו שמסגד אל-אקצא בסכנה, כי זה מעורר את רגשותיהם וקנאתם של המוסלמים כלפי המקומות הקדושים. במצבים קיצוניים, הם מגיעים לאלימות ואף הופכים את השטח הקדוש ביותר בארץ לשדה קרב. מאז שנת 1967 ועד רגע זה היו כוחות משטרה בהר הבית, חלק גדול מהם מבנינו הבדואים והמוסלמים המשרתים בכוחות הביטחון, ומעולם לא פגעו בקדושת המקום, אדרבא, הם שמרו עליו היטב.

מי שפוגע בקדושת המקום הוא זה שמכניס אבנים וזיקוקים לתוך המסגד בכדי להשתמש בו נגד כוחות הביטחון שתפקידם לעשות סדר ברחבי ההר. אגב, הם מקבלים על זה כסף מה שמעלה ספקות לגבי כנות המניעם שלהם. אז למה להסית וליצור פרובוקציות? כי זה מביא כסף והרבה כסף, קופות צדקה עם הסיסמא הזו רצות בכל המגזר, כספי זכאה (צדקה מוסלמית - מ"כ) שנאספים במסגדים ונעלמים, תרומות מהארץ ומחו"ל, כל זה להנצחת אל-אקצא, אך באקצא שום תנופה וטיפוח של המקום לא מתבצעת.

עוד נוסיף להתלהמויות וההסתות של ראשי התנועות הללו את כלי התקשורת הערביות שמשלהבות את המצב בעיוות המציאות והפצת שקרים מלווים בבכי צבוע שמביימים אותו מגישי החדשות, ואמירת משפטי נפץ כגון "אל-אקצא נאנס", "אל-אקצא נשרף", וכו'.

שלוש קושיות יש לי למנהיגי ההסתה על אל-אקצא

1. איפה אתם ובניכם לא משתתפים בעימותים האלימים שאתם קוראים להם או שנגרמים מההסתה שלכם?

2. משטרת ישראל תוך כמה דק' יכולה לקפל את המוראבטין ולהעיפם מהר הבית, למה אתם מוכרים לעולם שהם נתקפים כשהם מגנים על אל-אקצא בגופם?

3. לא רוצה לשאול אתכם על הכסף שנאסף במרמה וכאילו שזה הולך לטובת אל-אקצא, אבל רוצה לשאול אתכם מה עשיתם באמת למען הר הבית?

הקריאות שלכם להפגנות ברבריות אלימות, שישטפו את הרחובות הערביים, רק יתסיסו את המצב ולא יקדמו שום דבר חוץ מהאינטרסים האישיים שלכם!

הכותב הוא פעיל למען שילוב נוער בדואי בצבא והחברה הישראלית